Margir afreksíþróttamenn , sérstaklega í einstaklingsíþróttum , standa höllum fæti fjárhagslega þegar ferlinum lýkur og hafa ekki áunnið sér þau launatengdu réttindi og þá stöðu á vinnumarkaði sem jafnaldrar þeirra hafa gert . Júdókappinn Þormóður Árni Jónsson segist m.a. hafa unnið mikið á sumrin til að láta dæmið ganga upp . Þormóður Árni fór á þrenna Ólympíuleika fyrir Íslands hönd . Spurður hvernig hann hafi fjármagnað æfingar og þátttöku í mótum segist hann alla tíð hafa unnið mikið á sumrin . Hann hafi svo tekið ströng æfingatímabil fyrir stórmót . „ Í aðdraganda Ólympíuleika helgaði ég mig alveg íþróttinni og hætti í vinnunni , “ útskýrir hann . Þormóður segir að fjölskyldan hafi lagt mikið á sig til að styðja við bakið á honum . Styrkir úr Afrekssjóði hafi hins vegar alveg staðið undir keppnisútgjöldum . Hann segist alltaf hafa vitað að hann yrði aldrei hálaunaður atvinnumaður í júdó . Það gefi hins vegar augaleið hann hefði getað einbeitt sér meira að íþróttinni hefði hann ekki þurft að vinna svona mikið inn á milli . Ást hans á júdó hafi dregið hann áfram . „ Mér fannst ég þurfa að elta mína hæfileika . “ Greiddi ekki í lífeyrissjóð í 10 ár Þormóður segist vita að fjármögnun sé erfið fyrir marga íþróttamenn . Hann hafi til að mynda brugðið á það ráð að búa lengi í Austur-Evrópu , þar sem ódýrara var að lifa . Sjálfur hafi hann svo rekið sig á það þegar ferlinum lauk að hafa ekki lokið háskólanámi sem þurfti til að geta sótt um þau störf sem hann hafði augastað á . Í ofanálag hafði hann enga alvörustarfsreynslu . „ Ég er ágætis námsmaður og hefði sennilega útskrifast með master 25 ára , ef ég hefði ekki verið í júdó . “ Hann skellti sér í meistaranám í markaðsfræði - og alþjóðaviðskiptum , að lokinni þátttöku á Ólympíuleikunum 2016 , og lauk því námi . Áður hafði hann lokið BA-námi . Þormóður er í dag framkvæmdastjóri Júdósambands Íslands . Þormóður Árni Jónsson . Styrkir eru ekki skilgreindir sem launatekjur . Þó að Þormóður hafi verið duglegur að vinna samhliða æfingum segist hann hafa farið á mis við heilan áratug þegar kemur að því að greiða í lífeyrissjóð , sem hann hefði annars gert sem launamaður . „ Það er umtalsverður biti , “ segir hann og bætir við : „ Ég á líka þrjú börn en fór aldrei í fæðingarorlof . “ Rétt til fæðingarorlofs hafa aðeins þeir sem hafa verið í vinnu . „ Ég lét mig aldrei dreyma um að geta farið í fæðingarorlof . “ Hann segist vita að þetta reynist mörgum íþróttamönnum erfitt .